กองทัพบก ขอให้นักศึกษาที่มีวันสอบตรงกับวันที่เข้ารับการตรวจเลือกทหารในปีนี้ แจ้งเลื่อนการตรวจเลือกทหารได้ที่สัสดีอำเภอ
พันเอกหญิง ศิริจันทร์ งาทอง รองโฆษกกองทัพบก เปิดเผยว่า ตามที่ กองทัพบกกำหนดดำเนินการตรวจเลือกทหารกองประจำการประจำปี 2564 ระหว่างวันที่ 1 ถึง 20 เมษายน 2564 (เว้นวันที่ 6 เมษายน และวันที่ 12-15 เมษายน 2564) แต่เนื่องจากการแพร่ระบาดของโรค COVID-19 ทำให้สถาบันอุดมศึกษาได้มีการปรับเลื่อนการเรียนการสอน และห้วงเวลาการสอบ โดยเฉพาะการจัดทดสอบวิชาสามัญในระบบการคัดเลือกกลางระหว่างวันที่ 3-4 เมษายน 2564 ส่งผลให้กำหนดวันสอบของนักศึกษา ตรงกับห้วงเวลาที่นักศึกษาบางคนจะต้องเข้ารับการตรวจเลือกทหาร //กองทัพบกจึงอำนวยความสะดวกให้กับนักศึกษาที่มีเหตุจำเป็นสุดวิสัย ที่ไม่สามารถเข้ารับการตรวจเลือกทหารตามข้อจำกัดข้างต้น โดยขอแจ้งให้นักศึกษาที่มีวันสอบตรงกับวันที่ต้องเข้ารับการตรวจเลือกทหารในปีนี้ ให้ไปรายงานตัวและแจ้งเหตุจำเป็นสุดวิสัยต่อสัสดีอำเภอ/เขต ณ ที่ว่าการอำเภอ หรือสำนักงานเขต พร้อมแสดงหลักฐาน อาทิ หนังสือรับรองจากสถานศึกษา,กำหนดการสอบ,หมายเรียกเข้ารับราชการทหาร ( สด.35) ตั้งแต่ วันที่ 21 เมษายนถึงวันที่ 15 พฤษภาคม 2564 และจะต้องเข้ารับการตรวจเลือกทหารในปีถัดไป